ועדת הפנים ואיכות הסביבה, כנסת 16, פרוטוקול מספר 231, 2004-06-21 12:00

יורי שטרן: אני מבקש לפתוח את הדיון בהצעת חוק המועצות המקומיות (תיקון חובת אזרחות), התשס"ג-2003.

יורי שטרן: זוהי הצעת חוק שלי שאותה אנחנו מכינים לקריאה ראשונה.

יורי שטרן: לפי החוק, אדם שיכול להיבחר לרשות חייב להיות אזרח ישראל.

אביטל שטרנברג: רק יושב-ראש חייב להיות אזרח.

אביטל שטרנברג: חבר יכול להיות תושב קבע.

יורי שטרן: התכוונתי לומר מי שייבחר לראשות הרשות.

יורי שטרן: החוק לא מגדיר את זה באותה צורה כאשר מדובר על ועד ממונה ועל יושב-ראש הרשות הממונה.

יורי שטרן: אנחנו נתקלנו במצב מוזר ברמת הגולן שמשרד הפנים אישר ומינה כראש הרשות אנשים שהם לא רק אינם אזרחי ישראל, אלא הם גם קשורים לגופים עוינים.

יורי שטרן: לקחת אזרחות ולהופיע כאזרח ברמת הגולן היא אמירה ברורה מאוד של הזדהות עם המדינה.

יורי שטרן: זה לא משהו שהוא מובן מאליו.

יורי שטרן: לכן, אני חשבתי שיש מקום לתקן.

יורי שטרן: אני חשבתי גם על שאר חברי המועצות.

יורי שטרן: זאת אומרת, לא רק על יושב-ראש.

יורי שטרן: אנשים אומרים שבגלל המצבים העדינים ברמת הגולן, אולי לא כדאי לחייב שכל החברים במועצה יהיו אזרחים כחובה.

יורי שטרן: אבל, לפחות לגבי ראש הרשות אני חושב שאת הנורמה הזאת אנחנו חייבים להעתיק גם לגבי הרשות הממונה.

יורי שטרן: כמובן שהמצב יכול להיווצר לא רק ברמת הגולן.

יורי שטרן: יש לנו תושבים שהם אינם אזרחים גם במקומות אחרים, ומן הסתם יהיו בינהם כאלה שירצו למנות אותם ליושב ראש הרשות מבלי שהם יהיו אזרחים.

יורי שטרן: אני מקווה שהחוק יתקבל והמצב הזה לא יקרה לנו.

דוד אזולאי: לא בממונה, היום יכול להיבחר תושב בבחירות?

אביטל שטרנברג: תושב קבע יכול להיות חבר מועצה, לא יכול להיות יושב-ראש מועצה.

דוד אזולאי: כלומר, החוק הזה בא להשלים.

אביטל שטרנברג: אם זה עובד מדינה, אז עובד מדינה לא חייב להיות אזרח.

אביטל שטרנברג: אתה לא ממנה לדבר הזה נבחר, אתה ממנה עובד מדינה.

אביטל שטרנברג: עובד מדינה יכול להיות תושב קבע.

יורי שטרן: אבל, אם הוא יושב-ראש הוא חייב להיות אזרח לפי הצעת החוק הזאת.

אביטל שטרנברג: הוא לא חייב.

אביטל שטרנברג: הנוסח כפי שהוא היום מאפשר לשר הפנים למנות אזרח, הוא לא מחייב אותו.

אביטל שטרנברג: אם אתם תחליטו אחרת, אני אצטרך לחזור לממשלה.

אביטל שטרנברג: הנוסח הכללי של הסעיף הוא יכול ש - - -.

אביטל שטרנברג: הסעיף הוא לא סעיף של חובה, ואם אתם מחליטים על חובה אני חייבת לחזור לממשלה ולברר את זה.

מירי פרנקל שור: כתוב: "בלי לפגוע בכלליות של הוראת סעיף קטן (א) יכול שיהיו בצו גם הוראות בדבר", ואז נכנס התיקון שלך ואומר: "מינוי יושב-ראש למועצה ראשונה ממונה שהוא אזרח ישראלי.

מירי פרנקל שור: " כלומר, יכול שיהיו ויכול שלא יהיו.

דוד אזולאי: עו"ד שטרנברג, תושב יכול להיות ממונה או לא יכול להיות ממונה?

אביטל שטרנברג: לפי החוק הזה, השר יכול להחליט שהוא ממנה אזרח והוא יכול למנות תושב קבע.

אביטל שטרנברג: הוא לא חייב.

אביטל שטרנברג: אין פה הוראה מנדטורית.

אביטל שטרנברג: אני רוצה להדגיש את הנקודה הזאת, ככל שתאמרו שזאת חובה, אני חייבת לחזור לממשלה כי זה לא מה שעמד בפניה.

דוד אזולאי: אני רוצה להציע ליושב ראש הצעה בעניין הזה.

דוד אזולאי: בזמנו הייתי מעורב בכל הסיפור הזה של היישוב מסעדה וכו', בהיותי סגן שר הפנים.

דוד אזולאי: את חטאיי אני מזכיר היום.

דוד אזולאי: אני נפגשתי עם גורמי הביטחון ודיברתי איתם.

דוד אזולאי: אני הייתי מציע לך לפני שנקבל החלטה בעניין הזה, לשמוע את גורמי הביטחון משום שיש להם מה לומר בנושא הזה, ואני לא רוצה להיכנס כאן לפירוט.

דוד אזולאי: שווה לשמוע את דעתם בנושא הזה מפני שהנושא ברמת הגולן הוא מאוד מאוד רגיש, פועלים כל מיני כוחות.

דוד אזולאי: עובדה שיש שקט ברמת הגולן למרות מה שכולנו יודעים.

דוד אזולאי: אני מציע גם לממשלה וגם לך כיושב ראש הוועדה, לשמוע את גורמי הביטחון.

דוד אזולאי: אני איתך אחרי שאתה תשמע אותם.

יורי שטרן: מבלי להתייחס לכך, מה דעתך על זה שזה יהיה חובה?

דוד אזולאי: למעשה, היום תושב יכול לבחור ולהיבחר.

דוד אזולאי: אתה פה גורם לאפליה משום שאתה מביא לידי זה שתושב שיכול לבחור, אבל הוא לא יכול להיבחר.

אביטל שטרנברג: הוא לא יכול לכהן.

יורי שטרן: להיבחר הוא לא יכול גם היום, הוא לא יכול להיות יושב-ראש המועצה אם הוא נבחר.

יורי שטרן: אבל, ברשות הממונה הוא כן יכול לכהן ואת זה אני רוצה להשוות למצב של בחירות.

יורי שטרן: זאת אומרת, כמו שהוא לא יכול להיות יושב-ראש דרך הבחירות, ככה הוא לא יכול להיות יושב-ראש גם דרך המינויים.

דוד אזולאי: אדוני היושב ראש, אנחנו יודעים מה מסתתר מאחורי החוק הזה.

דוד אזולאי: בוא נקרא לילד בשמו, אנחנו מדברים על רמת הגולן, נכון?

יורי שטרן: כן.

דוד אזולאי: אני בכל אופן חושב שכדאי מאוד לבדוק את הנושא הזה של רשויות ממונות.

דוד אזולאי: אם בכל זאת תחליט אז אפשר יהיה בעתיד להתקדם עם הצעת החוק.

יורי שטרן: אני מוכן לקבל את הצעתך.

יורי שטרן: אני מוכן לדחות את זה לשבוע הבא בהנחה שאני אוכל להיפגש עם גורמי הביטחון.

יורי שטרן: יחד עם זאת, אני רוצה לבקש שני דברים.

יורי שטרן: אני רוצה לבקש ממך לתת נוסח חוק שיהיה מחייב ולא רק מאפשר את הקריטריון הזה.

יורי שטרן: עו"ד שטרנברג, אני רוצה לבקש ממך לבדוק אם זה יביא לשינוי בעמדת הממשלה.

יורי שטרן: זוהי הצעת חוק פרטית, עמדת הממשלה לא מחייבת.

יורי שטרן: אבל, רצוי שהממשלה - - -

דוד אזולאי: נדמה לי שבמליאה הממשלה לא תמכה בהצעת החוק.

יורי שטרן: היא תמכה.

אביטל שטרנברג: הממשלה תמכה בנוסח כפי שהוא היה.

יחזקאל לביא: היא תמכה בהצעת החוק כפי שהיא.

יחזקאל לביא: אבל, ברגע שמשנים יש פה עניין חדש.

יורי שטרן: כשהשר דיבר בזכות החוק ובתמיכה בחוק, הוא דיבר על זה כך שזה מחייב אותו.

יורי שטרן: זאת אומרת שיש רזון בכך שרק אזרחים ישרתו.

יורי שטרן: לדעתי, ההבדל הזה לא היה ברור גם בדיון במליאה.

יורי שטרן: אני יצאתי מתוך הנחה שזה מחייב, וממה שאני זוכר מדברי השר גם הוא לא התייחס לזה כמין המלצה, כי אם זו המלצה אז אין לזה הרבה ערך.

יורי שטרן: גם היום הוא יכול למנות אזרח.

יורי שטרן: עו"ד שטרנברג, מה החוק הזה בצורה הנוכחית שלו משנה במצב הקיים?

אביטל שטרנברג: לכאורה לא.

אביטל שטרנברג: אנחנו מתייחסים לטקסט כפי שהוא, אנחנו לא יכולים להמציא טקסט אחר.

יורי שטרן: אם כך, הכוונה הייתה בהחלט שזה קריטריון מחייב ולא קריטריון נוסף שאפשר בכלל לא להתחשב בו.

דוד אזולאי: אולי כדאי לשמוע את עמדת מרכז השלטון המקומי.

נועה בן אריה: קצת קשה לתת עמדה כרגע אם זה לחיוב.

נועה בן אריה: אני ארצה לבחון את הנושא.

דוד אזולאי: האם יש לכם עמדה, האם אתם מתנגדים להצעה הזאת?

נועה בן אריה: כל עוד ההצעה היא בנוסח הזה אז אין לנו התנגדות.

נועה בן אריה: הבעיה מתחילה בנושא של החיוב ואני לא יודעת אם תהיה או לא תהיה התנגדות.

נועה בן אריה: אני אבקש שהות להתייעץ עם ההנהלה.

יורי שטרן: אני חושב שאם אנחנו נגביל פה את שיקול דעתו של שר הפנים אנחנו רק נעשה טוב.

יורי שטרן: בעיניי לפחות, המגמה שלנו צריכה להיות בכל מקום שהוא בעייתי לעודד את אלה שמזדהים עם המדינה ולתת סימן ברור לכך שהמדינה מעודדת את אזרחיה.

דוד אזולאי: יחזקאל, האם לכם יש איזשהי התנגדות?

יחזקאל לביא: צריך לשקול את זה.

יחזקאל לביא: זה חייב קודם כל לבוא לוועדת שרים.

יורי שטרן: על כל פנים, אני רוצה שהחוק ימסור מסר פוליטי ברור בקטע הזה של עידוד האזרחים ותמיכה באזרחים, ולא שהם יוזנחו.

יחזקאל לביא: צריך להביא את זה לידיעת השר.

יורי שטרן: לדעתי, אם השר יקבל את זה, ואני מקווה שהוא יקבל - - -

דוד אזולאי: השר לא יקבל את זה.

יורי שטרן: למה לא?

דוד אזולאי: האם אתה מצפה שהוא יסכים לזה?

יורי שטרן: כשאני דיברתי איתו בזמנו עוד לא היה נוסח מדויק, אני רק אמרתי שאני הולך להציע, הוא הסכים עם זה.

יורי שטרן: לא הייתה לו התנגדות.

דוד אזולאי: אבל אתה מגביל אותו כאן, למה שהוא יסכים?

דוד אזולאי: מכל מקום, שיבואו לפה ויגידו את עמדתם.

יורי שטרן: תודה רבה לכולם, הישיבה נעולה.